《云顶山》
宋代·薛绍彭

山压众峰首，寺占紫云顶。
西游金泉来，登山缓归轸。
昨暮下三峡，出谷已延颈。
山名高剑外，回首陋前岭。
跻攀困难到，赖此昼亦永。
巍巍石城出，步步松径引。
青霄屋万楹，下俯二川境。
玉垒连金雁，西轩列阡畛。
青城与岷峨，天际暮云隐。
少城白烟里，水墨澹微影。
江流一练带，不复辨渔庭。
东惭梓隘阙，右喜锦川迥。
磐陀石不转，枯卉弄芒颍。
四更月未出，蕙帐天风紧。
客行弊帤垢，到此凡虑屏。
暂时方外游，聊惬素心静。
明朝武江路，拘窘逐炎景。

作者简介：河中万泉人，字道祖，号翠微居士。薛向子。哲宗元祐元年官承事郎、监上清太平宫。历少府监丞，累官秘阁修撰、知梓潼路漕。工书，擅行、正、草诸体，取法晋唐，格度严谨，自成一家。与米芾为书画友，书法并称“米薛”。